Broj: 711-I-53-M-158-21/22-05-17

Zagreb, 28. prosinca 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tatijane Vučetić i Tončice Božić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI/11), **na zahtjev dužnosnika Tomislava Dundovića,** **zamjenika gradonačelnika Grada Bakra do 19. svibnja 2021.**, za davanjem mišljenja Povjerenstva**,** na 153. sjednici, održanoj 28. prosinca 2021., donosi sljedeću:

**ODLUKU**

**Na temelju članka 20. stavka 4. ZSSI/11-a, daje se suglasnost dužnosniku Tomislavu Dundoviću, zamjeniku gradonačelnika Grada Bakra do 19. svibnja 2021.**, **da u razdoblju od 12 mjeseci nakon prestanka obnašanja navedene dužnosti, stupi u radni odnos u trgovačkom društvu Industrijska zona Bakar d.o.o., s obzirom da iz utvrđenih okolnosti konkretnog slučaja vezanih za poslovne odnose između Grada Bakra i navedenog trgovačkog društva, koji su nastali za vrijeme mandata dužnosnika Tomislava Dundovića,**

**ne proizlazi postojanje sukoba interesa navedenog dužnosnika.**

Obrazloženje

Zahtjev za davanjem suglasnosti Povjerenstva podnio je dužnosnik Tomislav Dundović, zamjenik gradonačelnika Grada Bakra do 19. svibnja 2021. U knjigama ulazne pošte zahtjev je zaprimljen 6. prosinca 2021., pod poslovnim brojem: 711-U-5738-M-158/21-01-3 te je povodom istog otvoren predmet broj: M-158/21.

Člankom 3. stavkom 1. podstavkom 39. ZSSI/11-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika, utvrđeno je da dužnosnik Tomislav Dundović dužnost zamjenika gradonačelnika Grada Bakra obnašao u mandatima 2013. – 2017. i 2017. – 2021., odnosno u kontinuitetu od 24. svibnja 2013. do 19. svibnja 2021., te je stoga povodom obnašanja navedene dužnosti obvezan postupati sukladno odredbama ZSSI/11-a.

Člankom 6. stavkom 1. i stavkom 2. ZSSI/11-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da se obraća Povjerenstvu sa zahtjevom za davanje suglasnosti za zasnivanje radnog odnosa u pravnoj osobi u većinskom vlasništvu Grada Bakra. Naime, navodi da je u dva mandata izabran na dužnost zamjenika gradonačelnika Grada Bakra na lokalnim izborima održanima u svibnju 2017. i svibnju 2021., te da je istu dužnost obnašao profesionalno.

Nadalje navodi kako je sve zakonske obveze u pogledu podnošenja izvješća o imovinskom stanju uredno izvršavao te da se tijekom obnašanja predmetne dužnosti pridržavao odredbi ZSSI/11-a kao i odredbi svih drugih propisa, kako bi izbjegao da se nađe u sukobu interesa. Ističe kako nakon prestanka obnašanja navedene dužnosti ostvaruje pravo na naknadu plaće i staž osiguranja u trajanju od šest mjeseci te da je ovo razdoblje u međuvremenu isteklo. Dužnosnik ističe da ima suprugu i malodobnu djecu, zbog čega mora pronaći novi posao, a kako je imao iskustvo rada u jedinici lokalne samouprave, smatra da bi stečena znanja mogao uspješno koristiti.

Dužnosnik od Povjerenstva traži davanje suglasnosti da li u razdoblju prije isteka godine dana od prestanka obnašanja dužnosti zamjenika gradonačelnika Grada Bakra može biti izabran i sklopiti ugovor o radu s trgovačkim društvom Industrijska zona Bakar d.o.o. iz Kukuljanova. Zaključno napominje da tijekom obnašanja dužnosti nije donosio odluke koji bi se odnosile na navedeno trgovačko društvo.

Povjerenstvo je dopisom Broj: 711-I-2039-M-158/21-02-17 od 7. prosinca 2021. zatražilo očitovanje od Grada Bakra je li u razdoblju od svibnja 2013. do 19. svibnja 2021. postojao poslovni odnos Grada Bakra sa trgovačkim društvom Industrijska zona Bakar d.o.o., ako jest što je bio njegov predmet i koliko je iznosila njegova vrijednost u svakoj godini te je li dužnosnik Tomislav Dundović odlučivao u postupku koji je prethodio nastanku navedenog poslovnog odnosa, zajedno sa dokumentacijom koja se na isti odnosi.

Grad Bakar očitovao se dopisom, klasa: 023-05/21-01/23, urbroj: 2170-02-03/1-21-2 od 17. prosinca 2021., u kojem se navodi da je Grad Bakar većinski vlasnik trgovačkog društva Industrijska zona Bakar d.o.o., čiji temeljni kapital iznosi 171.608.000,00 kn, a čine ga nekretnine koje se nalaze unutar Poduzetničke zone Kukuljanovo, na područjima k.o. Kukuljanovo i k.o. Kukuljanovo-nova. Navodi se da se radi o jednoj od najvećih poslovnih zona u državi, koja prema prostorno-planskoj dokumentaciji ima površinu od 500 ha te da na istoj djelatnost obavlja oko 200 poslovnih subjekata s preko 4.500 zaposlenih.

Također se u dopisu navodi da sve pripremne radnje za privođenje zemljišta i radnih platoa gospodarskoj svrsi obavljaju stručne osobe trgovačkog društva Industrijska zona Bakar d.o.o., sukladno registriranoj djelatnosti, te da je razvoj i obavljanje djelatnosti na području predmetne poslovne zone u interesu Grada Bakra, koji ostvaruje većinu prihoda s tog područja, ali i u interesu proračuna Primorsko-goranske županije te državnog proračuna Republike Hrvatske.

Iznosi se da Grad Bakar, u skladu sa zakonskim ovlastima, sustavno sa društvom Industrijska zona Bakar d.o.o. stvara preduvjete razvoja Poduzetničke zone Kukuljanovo te se obrazlaže da se, sukladno prostorno-planskoj dokumentaciji i drugim aktima, obavlja temeljita priprema zemljišta kako bi se građevinske parcele, koje se prodaju putem natječaja, privele gospodarskoj svrsi. U dopisu se navodi da Grad Bakar gradnju i održavanje komunalne infrastrukture financira iz svog proračuna, što je i njegova zakonska obveza, dok druge radnje, koje se odnose na pripremu građevinskih parcela, radnih platoa financiraju iz sredstava trgovačkog društva Industrijska zona Bakar d.o.o.

Grad Bakar u svom dopisu naglašava da dužnosnik Tomislav Dundović u obnašanju dužnosti zamjenika gradonačelnika nije sudjelovao u pripremi niti donošenju odluka vezanih za navedeno trgovačko društvo.

Ponajprije se utvrđuje da je stupanjem na snagu Zakona o sprječavanju sukoba interesa („Narodne novine“, broj 143/21., u daljnjem tekstu ZSSI/21), dana 25. prosinca 2021., sukladno članku 61., prestao važiti ZSSI/11.

Nadalje, odredbom članka 60. ZSSI/21-a propisano da će se postupci započeti prije stupanja na snagu toga Zakona dovršiti prema odredbama ZSSI/11-a. Obzirom da je u ovom predmetu zahtjev za davanje suglasnosti zaprimljen 6. prosinca 2021., Povjerenstvo je isti razmatralo u okviru odredbi ZSSI/11-a.

Člankom 20. stavkom 3. ZSSI/11-a propisano je da obveze koje za dužnosnika proizlaze iz članka 14. počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 20. stavkom 1. ZSSI/11-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Člankom 20. stavkom 1. ZSSI/11-a propisano je da u slučaju iz stavka 1. ovog članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 4. stavkom 3. ZSSI/11-a propisano je da se poslovni odnos u smislu toga Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Iz očitovanja Grada Bakra proizlazi da je za vrijeme mandata dužnosnika Tomislava Dundovića, između Grada Bakra, kao tijela javne vlasti u kojem je dužnosnik obnašao dužnost zamjenika gradonačelnika, i trgovačkog društva Industrijska zona Bakar d.o.o., kao poslovnog subjekta u kojem se dužnosnik namjerava zaposliti, postojala poslovna suradnja u cilju razvoj Poduzetničke zone Kukuljanovo. Grad Bakar je u okviru iste financirao gradnju i održavanje komunalne infrastrukture, što je ujedno i njegova zakonska obveza.

Obzirom da se dužnosnik Tomislav Dundović unutar razdoblja od 12 mjeseci od prestanka obnašanja dužnosti zamjenika gradonačelnika Grada Bakra namjerava zaposliti u trgovačkom društvu Industrijska zona Bakar d.o.o., Povjerenstvo je cijenilo njegov doprinos koji bi eventualno postojao u obnašanju navedene dužnosti te bi se odnosio na odlučivanje o financiranju gradnje i održavanja komunalne infrastrukture.

U dopisu Grada Bakra navodi se da dužnosnik Tomislav Dundović u obnašanju dužnosti zamjenika gradonačelnika nije sudjelovao u pripremi niti donošenju odluka koje bi se odnosile na društvo Industrijska zona Bakar d.o.o.

S obzirom na sve navedeno, Povjerenstvo je sukladno članku 20. stavku 4. ZSSI/11-a u svezi s člankom 20. stavkom 1. ZSSI/11-a dalo suglasnost dužnosniku Tomislavu Dundoviću da nakon prestanka obnašanja dužnosti zamjenika gradonačelnika Grada Bakra, stupi u radni odnos u trgovačkom društvu Industrijska zona Bakar d.o.o., jer iz okolnosti konkretnog zapošljavanja ne proizlazi sukob interesa navedenog dužnosnika.

Sijedom navedenog, Povjerenstvo je donijelo Odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Tomislav Dundović, osobnom dostavom

2. Objava na internetskoj stranici Povjerenstva

3. Pismohrana